Številka: 8012-19/2024-12

Datum: 26. 6. 2024

Na podlagi 10. člena Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 in 51/16) ter za izvajanje Sklepa Vlade Republike Slovenije o letni napotitvi civilnih funkcionalnih strokovnjakov v mednarodne operacije in misije na obrambnem področju (Vlada RS, št. 87100-3/2023/3 z dne 18. 7. 2023), Ministrstvo za obrambo, Vojkova cesta 55, 1000 Ljubljana, objavlja

**RAZPIS**

**za udeležbo civilnih funkcionalnih strokovnjakov v Natovi svetovalni skupini (NALT) na Kosovu, na mestu svetovalca za pravne zadeve na obrambnem področju.**

Mesto svetovalca za pravne zadeve v Natovi svetovalni skupini (NATO Advisory and Liaison Team – NALT) na Kosovu (v nadaljnjem besedilu: pravni svetovalec v NALT), se razpisuje za dve zaporedni rotaciji, predvidoma v obdobju trajanja enega leta z možnostjo podaljšanja – s predvidenim začetkom prve rotacije v prvi četrtini leta 2025 in predvidenim začetkom druge rotacije v prvi četrtini leta 2026. V izbirnem postopku bo izbran po en kandidat v posamezni rotaciji. Obdobje napotitve se natančneje določi s pogodbo o zaposlitvi, ki jo izbrani kandidat sklene z Ministrstvom za obrambo pred napotitvijo v NALT.

Naloge svetovalca za pravne zadeve se opravljajo v nazivu OF-4, primerljivim z uradniškim nazivom višji svetovalec I.

Delovno področje bo obsegalo:

* svetovanje in zagotavljanje zaprošene pomoči Ministrstvu za obrambo Republike Kosovo, Kosovskim varnostnim silam na strateški, operativni ter taktični ravni in tudi drugim varnostnim organizacijam na Kosovu (v vseh pravnih zadevah in vprašanjih),
* povezovanje in sodelovanje z Ministrstvom za obrambo Republike Kosovo, Kosovskimi varnostnimi silami, Natom in drugimi partnerji ter ostalimi NALT svetovalci,
* priprave in izvajanje letnega programa dela na pravnem področju,
* upravljanje, koordiniranje in nadzorovanje aktivnosti, ki se nanašajo na pravne zadeve, vezane na Ministrstvo za obrambo Republike Kosovo in na Kosovske varnostne sile (v rednem delovnem času ter tudi izven delovnega časa),
* pripravo analiz, ocen in poročil, ki se nanašajo na pravne zadeve v skladu z zahtevami NALT,
* svetovanje o vseh zadevah, ki se nanašajo na mednarodno pravo in načela človekovih pravic, kakor tudi na ustrezno zastopanost vseh etničnih skupin na Kosovu in izvajanje resolucij VS ZN (UNSCR) 1325, 1612 in drugih z njima povezanih resolucij,
* opravljanje drugih nalog, skladno z odločitvami in zahtevami nadrejenih v NALT.

Na razpisu lahko kandidirajo civilni funkcionalni strokovnjaki, ki izpolnjujejo naslednje pogoje za opravljanje dela v NALT:

* uspešno končano usposabljanje kandidatov za civilne funkcionalne strokovnjake iz 7. člena Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju, po programu, ki ga določi minister, pristojen za obrambo,
* izpolnjevanje pogojev za uradniško delovno mesto v nazivu višji svetovalec I: najmanj visokošolsko strokovno izobraževanje (prejšnje)/visokošolska strokovna izobrazba (prejšnja); najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja); najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* večletne delovne izkušnje na področju pravnih zadev,
* znanje angleškega jezika za samostojno pisno in ustno komuniciranje v mednarodnem delovnem okolju,
* poznavanje dela v računalniškem okolju MS Office,
* veljavno nacionalno dovoljenje za dostop do tajnih podatkov do stopnje tajnosti »TAJNO«,
* veljavno dovoljenje za dostop do tajnih podatkov Nata s stopnjo tajnosti »NATO SECRET« (kandidati, ki nimajo dovoljenja za dostop do tajnih podatkov Nata s stopnjo tajnosti »NATO SECRET«, lahko dovoljenje, v primeru izbire na razpisu, pridobijo tudi naknadno),
* niso bili pravnomočno obsojeni zaradi naklepnega kaznivega dejanja, ki se preganja po uradni dolžnosti, in niso bili obsojeni na nepogojno kazen zapora v trajanju več kot šest mesecev,
* zoper njih ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* niso v disciplinskem postopku.

**Kandidati pošljejo prijavo na razpis v pisni obliki, v zaprti ovojnici z oznako: »EVIDENTIRANJE ZA NAPOTITEV V NALT – SVETOVALEC ZA PRAVNE ZADEVE pod zadevo št. 8012-19/2024«, najkasneje do 31. julij 2024 na naslov: Ministrstvo za obrambo, Direktorat za obrambne zadeve, Sektor za sodobne varnostne izzive, Vojkova cesta 55, 1000 Ljubljana.**

Prijava se lahko tudi osebno vroči glavni pisarni Ministrstva za obrambo na naslovu Vojkova cesta 55, 1000 Ljubljana.

Za pisno prijavo se šteje tudi prijava v elektronski obliki, poslana na elektronski naslov: glavna.pisarna@mors.si, pri čemer veljavnost prijave ni pogojena z elektronskim podpisom.

Prijava na razpis mora vsebovati:

* življenjepis v slovenskem in angleškem jeziku, izpolnjen v obliki »Europass Curriculum Vitae (CV)«, iz katerega je razvidno izpolnjevanje pogojev glede zahtevane izobrazbe (stopnja in smer ter leto in ustanova, na kateri je izobrazba pridobljena) ter delovnih izkušenj (področje dela, opis delovnih nalog, obdobje opravljanja nalog),
* dokazilo o doseženi strokovni izobrazbi,
* uradno potrdilo, da kandidat ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest (6) mesecev,
* uradno potrdilo, da zoper kandidata ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* izjavo kandidata ali uradno potrdilo, da kandidat ni v disciplinskem postopku,
* druga dokazila, s katerimi kandidat izkazuje, da izpolnjuje pogoje za opravljanje dela svetovalca za pravne zadeve v NALT,
* navedbo, za katero od predvidenih rotacij (ali alternativno za obe rotaciji) kandidat kandidira na razpisu.

Potrdila iz tretje do pete alineje prejšnjega odstavka ne smejo biti starejša od 60 dni.

Kandidati lahko prijavi priložijo tudi druga dokazila, s katerimi izkazujejo svoje znanje, izkušnje in druge kompetence za opravljanje dela svetovalca za pravne zadeve v NALT.

V izbirni postopek se uvrstijo kandidati, ki so pravočasno oddali popolno prijavo na razpis. V prvem krogu izbirnega postopka bo imenovana komisija za izbiro civilnih funkcionalnih strokovnjakov za udeležbo v mednarodni operaciji (v nadaljnjem besedilu: komisija) preverjala izpolnjevanje razpisnih pogojev za opravljanje dela svetovalca za pravne zadeve v NALT. V drugi krog izbirnega postopka se uvrstijo kandidati, ki izpolnjujejo navedene razpisne pogoje in za katere bo Ministrstvo za obrambo, Direktorat za obrambne zadeve, Sektor za sodobne varnostne izzive, pridobilo soglasje delodajalca za udeležbo v NALT, na mestu svetovalca za pravne zadeve, v načrtovanem obdobju napotitve. V drugem krogu izbirnega postopka bo komisija ocenjevala kompetence kandidatov za opravljanje dela svetovalca za pravne zadeve v NALT na podlagi osebnega razgovora.

Na podlagi mnenja komisije bo izdan sklep o izbiri civilnih funkcionalnih strokovnjakov za udeležbo v NALT – na mestu svetovalca za pravne zadeve. O zaključku izbirnega postopka bodo obveščeni tako izbrani kot neizbrani kandidati.

Z vsakim od izbranih kandidatov za posamezno rotacijo bo pred napotitvijo v misijo sklenjena pogodba o zaposlitvi z Ministrstvom za obrambo, za čas napotitve.

Kandidati lahko dodatne informacije v zvezi z razpisom dobijo v Sektorju za sodobne varnostne izzive. Kontaktni osebi sta: Marko Ogrizek, telefonska številka 01/471 28 10, marko.ogrizek@mors.si in Urša Kodrič, telefonska številka 01/ 230 5859, elektronska pošta ursa.kodric@mors.si.

|  |  |  |
| --- | --- | --- |
|  |  | Boštjan Pavlin, mag.sekretargeneralni direktor |

Razpis se objavi na INFO točki Ministrstva za obrambo in na spletni strani gov.si.